b'\n_START_ARTICLE_\nPrydm\xc3\xb8ll\n_START_SECTION_\nUtseende\n_START_PARAGRAPH_\nSm\xc3\xa5 til middelsstore (vingespenn 8 \xe2\x80\x93 46 mm) sommerfugler med avlange, avrundede vinger. Noen arter er fargerike i gult, svart, bl\xc3\xa5tt og metallfarger, andre er ensfarget gr\xc3\xa5 eller brune. Hodet er forholdsvis lite, labialpalpene lange og oppoverkrummete, noen ganger sv\xc3\xa6rt lange. Antennene er tr\xc3\xa5dformede og middels lange, noen ganger er de innerste leddene tett kledt med oppst\xc3\xa5ende h\xc3\xa5r. Forvingene er avrundet tre- eller firkantede, bakvingene avlange, avrundede og bleke med ganske lange h\xc3\xa5rfrynser. Beina er middels lange.\n_START_SECTION_\nUtbredelse\n_START_PARAGRAPH_\nPrydm\xc3\xb8llene finnes p\xc3\xa5 alle kontinenter bortsett fra Antarktis, men de er s\xc3\xa6rlig artsrike i Australia. Av rundt 3000 beskrevne arter lever 2200 p\xc3\xa5 dette kontinentet (Powell 2003 s. 650), der de utgj\xc3\xb8r 35-40\xc2\xa0% av alle sommerfuglarter. De fleste av disse er knyttet til eukalyptus-skoger, der de lever enten av d\xc3\xb8de eller levende blader.\n_START_SECTION_\nLevevis\n_START_PARAGRAPH_\nBortsett fra Pleurota bicostella, som har larver som lever i et fint silkespinn p\xc3\xa5 lyng, har ingen av de nordiske artene sine larver p\xc3\xa5 levende, h\xc3\xb8yere planter. De fleste er knyttet til d\xc3\xb8d ved, og larvene lever enten i morken ved eller under bark. Disse artene kan v\xc3\xa6re truet av moderne skogbruk, og mange er sjeldne.\n_START_SECTION_\nSkadedyr\n_START_PARAGRAPH_\nFr\xc3\xb8m\xc3\xb8ll (Hofmannophila pseudospretella) og klisterm\xc3\xb8ll (Endrosis sarcitrella) har larver som kan spise nesten hvilket som helst slags plantemateriale, og ogs\xc3\xa5 ull. I naturen finnes de s\xc3\xa6rlig i gamle fuglereir, og de kommer gjerne inn i hus om det er slike under taket. De er ogs\xc3\xa5 meget vanlige i fj\xc3\xb8s og uthus der larvene lever p\xc3\xa5 for-rester eller lignende. Fr\xc3\xb8m\xc3\xb8llens larver er avhengige av en luftfuktighet p\xc3\xa5 minst 80\xc2\xa0% for \xc3\xa5 fullf\xc3\xb8re utviklingen sin, men de kan overleve t\xc3\xb8rrere perioder i en dvaletilstand. I fuktige kjellere kan de gj\xc3\xb8re stor skade p\xc3\xa5 lagrede matvarer og tekstiler, skadene kan v\xc3\xa6re verre enn dem fra klesm\xc3\xb8ll. En del andre prydm\xc3\xb8ll lever ogs\xc3\xa5 av diverse d\xc3\xb8dt materiale, men gj\xc3\xb8r sjelden skade i hus.'